รัฐบาลไทย-ข่าวทำเนียบรัฐบาล-ประเทศไทยเป็นเจ้าภาพจัดการประชุมประจำปีสภาผู้ว่าการธนาคารโลกและกองทุนการเงินระหว่างประเทศในปี 2569
วันพฤหัสบดีที่ 20 เมษายน 2566
20/04/2566
ประเทศไทยเป็นเจ้าภาพจัดการประชุมประจําปีสภาผู้ว่าการธนาคารโลกและกองทุนการเงินระหว่างประเทศในปี 2569
รมว.คลังร่วมการประชุมคณะกรรมการพัฒนาการของธนาคารโลก (Development Committee Meeting) ครั้งที่ 107 ในห้วงการประชุม Spring Meetings ของธนาคารโลกและกองทุนการเงินระหว่างประเทศ ระหว่างวันที่ 11 - 12 เมษายน 2566 ณ กรุงวอชิงตัน ดี. ซี. สหรัฐอเมริกา
นายอาคม เติมพิทยาไพสิฐ รัฐมนตรีว่าการกระทรวงการคลัง เปิดเผยภายหลังจากการเข้าร่วมการประชุมคณะกรรมการพัฒนาการของธนาคารโลก (Development Committee Meeting) ครั้งที่ 107 ในห้วงของการประชุม Spring Meetings ของธนาคารโลกและกองทุนการเงินระหว่างประเทศ (International Monetary Fund: IMF) ระหว่างวันที่ 11 - 12 เมษายน 2566 ณ กรุงวอชิงตัน ดี. ซี. สหรัฐอเมริกา ว่า ประเทศไทยได้รับเลือกให้เป็นเจ้าภาพการประชุมประจําปีสภาผู้ว่าการธนาคารโลกและ IMF (การประชุมประจําปีฯ) ปี 2569 โดยเมื่อวันที่ 30 มิถุนายน 2565 กระทรวงการคลังได้มีหนังสือแสดงความสนใจในการเป็นเจ้าภาพการประชุมประจําปีฯ ปี 2569 ให้กับธนาคารโลก ซึ่งมีประเทศที่แสดงความสนใจในการเป็นเจ้าภาพรวมทั้งสิ้น 10 ประเทศ รวมทั้งประเทศไทย และต่อมาในเดือนธันวาคม 2565 ธนาคารโลกได้ส่งคณะสํารวจมาที่ประเทศไทยเพื่อสํารวจดูความพร้อมในการเป็นเจ้าภาพการประชุมประจําปีฯ ณ กรุงเทพมหานคร
เมื่อวันที่ 10 เมษายน 2566 ที่ประชุมสภาผู้ว่าการธนาคารโลกและ IMF ได้มีมติให้ประเทศไทยเป็นเจ้าภาพจัดการประชุมประจําปีฯ ปี 2569 เนื่องจากประเทศไทยมีความพร้อมในการจัดการประชุมในระดับโลกในทุก ๆ ด้าน ทั้งสถานที่จัดการประชุม โรงแรมที่พัก สิ่งอํานวยความสะดวก การคมนาคม สาธารณสุข และความปลอดภัย โดยการประชุมประจําปีฯ ถือว่าเป็นการประชุมด้านเศรษฐกิจการเงินที่สําคัญที่สุดของโลก มีผู้เข้าร่วมประชุม ประกอบด้วย รัฐมนตรีว่าการกระทรวงการคลังจากประเทศสมาชิกของธนาคารโลกจํานวน 189 ประเทศ และผู้ว่าการธนาคารกลางจากประเทศสมาชิก IMF จํานวน 190 ประเทศ รวมทั้งผู้บริหารองค์กรและสถาบันการเงินระหว่างประเทศทั้งภาครัฐและเอกชน ภาคประชาสังคม และนักวิชาการ ซึ่งการประชุมใหญ่ประจําปีมีวัตถุประสงค์เพื่อหารือร่วมกันระหว่างประเทศสมาชิก ธนาคารโลก และ IMF ถึงสถานการณ์เศรษฐกิจการเงินของโลก ปัญหาเร่งด่วนที่เศรษฐกิจโลกกําลังเผชิญอยู่ แนวโน้มเศรษฐกิจโลก การรักษาเสถียรภาพการเงินโลก การขจัดความยากจน การสร้างงาน การแก้ไขปัญหาการเปลี่ยนแปลงสภาพภูมิอากาศ การเปลี่ยนผ่านไปสู่เศรษฐกิจดิจิทัล ตลอดจนการสร้างความร่วมมือระหว่างประเทศสมาชิกเพื่อส่งเสริมการเจริญเติบโตทางเศรษฐกิจและการพัฒนาอย่างยั่งยืน
การประชุมประจําปีฯ มีกําหนดจัดในเดือนตุลาคมของทุกปี โดยในปี 2566 ราชอาณาจักรโมร็อกโกจะเป็นเจ้าภาพจัดการประชุมประจําปีฯ และในปี 2567 และ 2568 การประชุมประจําปีฯ จะจัดขึ้น ณ กรุงวอชิงตัน ดี. ซี. สหรัฐอเมริกา และจะเวียนให้ประเทศสมาชิกเป็นเจ้าภาพจัดการประชุมทุก ๆ 3 ปี ตามธรรมเนียมปฏิบัติ โดยประเทศไทยได้เคยเป็นเจ้าภาพจัดการประชุมประจําปีฯ ไปแล้ว 1 ครั้ง เมื่อปี 2534 ณ กรุงเทพมหานคร
การเป็นเจ้าภาพจัดการประชุมประจําปีฯ ปี 2569 จะเป็นการแสดงบทบาทนําของประเทศไทยในการสนับสนุนการดําเนินงานของสถาบันการเงินระหว่างประเทศ และเป็นโอกาสสําคัญของประเทศไทยในการเสริมสร้างความร่วมมือทางเศรษฐกิจการเงินทั้งในระดับทวิภาคีและพหุภาคี ส่งเสริมนโยบายและทิศทางการพัฒนาที่เป็นประโยชน์ต่อประเทศ รวมทั้งเป็นการแสดงศักยภาพและความพร้อมของประเทศไทยในการเป็นเจ้าภาพจัดการประชุมระหว่างประเทศ โดยในช่วงเวลาการประชุมดังกล่าวจะมีการประชุมคู่ขนานต่าง ๆ ที่สําคัญระหว่างประเทศสมาชิก กลุ่มประเทศ และสถาบันการเงินชั้นนําระหว่างประเทศ โดยคาดว่าจะมีผู้เข้าร่วมการประชุมจากทั่วโลกประมาณ 12,000 คน ซึ่งจะก่อให้เกิดกิจกรรมทางเศรษฐกิจในระดับประเทศและระดับท้องถิ่นที่เกี่ยวเนื่องจากการประชุมดังกล่าว
กองนโยบายเศรษฐกิจระหว่างประเทศ สํานักงานเศรษฐกิจการคลัง
โทร. 0-2273-9020 ต่อ 3376